बेंगलुरु। मैन आफ द मैच लेग स्पिनर युजवेंद्र चहल (25 रन पर छह विकेट) के करियर की सर्वश्रेष्ठ गेंदबाजी और प्लेयर आफ द सीरीज तेज गेंदबाज जसप्रीत बुमराह (14 रन पर तीन विकेट) की कहर बरपाती गेंदबाजी के दम पर भारत ने बुधवार को तीसरे और निर्णायक ट्वंटी-20 मैच में इंग्लैंड को 75 रन से हराकर तीन मैचों की सीरीज 2-1 से जीत ली। भारत ने सुरेश रैना और महेंद्र सिंह धोनी के अर्धशतकों की बदौलत छह विकेट पर 202 रन का विशाल स्कोर बनाया और फिर अपने गेंदबाजों के शानदार प्रदर्शन की बदौलत इंग्लैंड को 16.3 ओवर में 127 रन पर समेट कर 75 रन से मैच और सीरीज 2-1 से अपने नाम कर लिया। इंग्लैंड ने आखिरी के अपने सात विकेट मात्र आठ रन के अंदर गंवा दिये। चहल ने सैम बिलिंग्स (0), जो रूट (42), इयोन मोर्गन (40), बेन स्टोक्स (6), मोइन अली (2) और क्रिस जॉर्डन (0) के विकेट झटके। इसके अलावा बुमराह ने जोस बटलर (0), लियाम प्लंकेट (0) और टाइमल मिल्स (0) को आउट किया। भारत ने टेस्ट और वनडे सीरीज भी अपने नाम किया था।